The Mamas & the Papas

The Mamas & the Papas esis usana folk-vocala grupo qua registragis e pleis de 1965 til 1968, e riunionis su kurtatempe en 1971.

La grupo konsistis ek John Edmund Phillips (1935–2001), Denny Doherty (1940–2007), Cass Elliot (1941–1974) e Michelle Phillips n. Gilliam (1944).Lia sono fondesis sur vocala harmonii aranjita da John Phillips, la kansonifero, muzikisto, e duktero dil grupo qua adaptis folk-muziko a la nova beat-stilo dil frua 1960a yari.

Li editis entote kin albumi e dekesep disketi dum quar-yara periodo, ek qui sis atingis la "supra dek" dil rango Billboard, e vendis preske 40 milion diski mondvaste.La grupo instalesis aden la Rock and Roll Hall of Fame en 1998 pro lia kontributi al muzik-industrio.

 Frua yari 
La grupo formacesis da gespozi John e Michelle Phillips, olim membri di le New Journeymen, e Denny Doherty, olim di le Mugwumps.Amba ca grupi esis folk-grupi aktiva de 1964 til 1965.La lasta membro qua adheris esis Cass Elliot, samgrupano di Doherty en le Mugwumps.La grupo konsideris la nomo Magic Cyrcle ante swichar a The Mamas and the Papas, nomo semble inspirita da le Hells Angels, di qui la femina asociati nomizesis "mamas".

La quarteto pasis la periodo de frua printempo a somero 1965 en la Virgin-Insuli "por exercar ed asemblar omno", segun John Phillips.Phillips agnoskis ke il ne volis abandonar folk-muziko.Altri, inkluzinta Doherty e gitaristo Eric Hord, asertis lo kontrea.Roger McGuinn opinionis ke "John desfacile eskapus folk-muziko, nam il esis tre habila pri ol, konservema, ed anke sucesoza."Phillips anke agnoskis ke Doherty ed Elliot vekigis il pri la posiblesi di tatempa pop, simbolizita da le Beatles.

La grupo lore voyajis de New York a Los Angeles por audo kun Lou Adler, kunproprietinto di Dunhill Records.La audo aranjesis da Barry McGuire, qua amikeskabis kun Cass Elliot e John Phillips dum la antea du yari, ed ipsa recente signatis che Dunhill.To duktis a "kontrato segun qua li registragus du albumi singlayare dum la nexta kin yari, kun profitajo di 5 procento ye 90 procento de vendi".Dunhill anke ligis la grupo a kontrati jerala ed editala, konocata kom relati "triopla chapelo".

The Mamas and the Papas facis sua inaugurala registrago kantinte ye la albumo da McGuire This Precious Time, ma li anke editis propra disketo ante decembro 1965.Ica disketo "Go Where You Wanna Go", ne atingis la rangi. "California Dreamin'" editesis en decembro, suportita da reklamego en Billboard ye la 18ma decembro.Ol atingis numero quar en Usa e numero 23 en Britania.

La albumo If You Can Believe Your Eyes and Ears sequis en februaro 1966 e divenis lia sola numero-un en la Billboard 200.La triesma e lasta disketo del albumo, "Monday, Monday", editesis en marto 1966.Ol divenis lia sola numero-un en Usa, atingis numero tri en la UR, ed esis la unesma numero-un en la nova rango Los 40 Principales en Hispania."Monday, Monday" ganis la Grammy-Premio "Best Pop Performance by a Duo or Group with Vocals" en 1967.

 Verki 
 If You Can Believe Your Eyes and Ears (1966)
 The Mamas & the Papas (1966)
 The Mamas & The Papas Deliver (1967)
 The Papas & the Mamas (1968)
 People Like Us (1971)

Kategorio:Usana muzik-bandi
Kategorio:Kalifornia